17 ຄົນເສຍຊີວິດ ຍ້ອນລົດຢຽບລະເບີດ ຢູ່ອັຟການິສຖານ
ມີພົນລະເຮືອນຢ່າງນ້ອຍ 17 ຄົນເສຍຊີວິດ ໃນເຫດລົດຢຽບລະເບີດ ໃນພາກໃຕ້ອັຟການິສຖານ
ຕຳຫຼວດອັຟການິສຖານກ່າວວ່າ ການແຕກຂຶ້ນຂອງລະເບີດ(ແຄມທາງ)ລູກນຶ່ງໄດ້ສັງຫານພົນ ລະເຮືອນຢ່າງນ້ອຍ 17 ຄົນ ທີ່ແຂວງ Helmand ໃນພາກໃຕ້ຂອງປະເທດ ເຈົ້າໜ້າທີ່ເວົ້າວ່າ ພວກເຄາະຮ້າຍໄດ້ເສຍຊີວິດໃນຕອນເຊົ້າຂອງວັນສຸກມື້ນີ້ ເວລາລົດຕູ້ນ້ອຍ ຂອງພວກເຂົາເຈົ້າແລ່ນໄປຢຽບລະເບີດໃນເຂດເມືອງ Nahri Sarraj ເຈົ້າໜ້າທີ່ເວົ້າວ່າ ກຳລັງຮັກສາຄວາມສະຫງົບທີ່ໄປກວດກາເບິ່ງບ່ອນເກີດເຫດລະເບີດໄດ້ຖືກ ໂຈມຕີໂດຍພວກກະບົດ ຍັງບໍ່ທັນເປັນທີ່ຈະແຈ້ງເທື່ອວ່າ ມີກຳລັງທີ່ຖືກໄປຍັງບ່ອນເກີດເຫດ ນັ້ນເສຍຊີວິດຫຼືບໍ່ ໃນວັນພະຫັດວານນີ້ ພວກໂຈມຕີສະລະຊີບຈຸນຶ່ງໄດ້ບຸກໂຈມຕີໂຮງການລັດຖະບານຫຼາຍຫຼັງ ໃນພາກກາງອັຟການິສຖານ ເຮັດໃຫ້ມີຜູ້ເສຍຊີວິດຢ່າງນ້ອຍ 19 ຄົນແລະບາດເຈັບອີກ 37 ຄົນ ຊຶ່ງເປັນນຶ່ງໃນການໂຈມຕີທີ່ຮ້າຍແຮງສຸດຢູ່ໃນອັຟການິສຖານ ໃນໄລຍະສອງສາມເດືອນ ຜ່ານມານີ້ ພວກທາລີບານໄດ້ອ້າງເອົາຄວາມຮັບຜິດຊອບໃນການໂຈມຕີແບບປະສານງານກັນທີ່ເມືອງ Tarin Kot ຊຶ່ງເມືອງເອກຂອງແຂວງ Uruzgan ລາຍງານຂອງອົງການສະຫະປະຊາຊາດເມື່ອບໍ່ດົນມານີ້ແຈ້ງວ່າ ການກໍ່ຄວາມຮຸນແຮງຕໍ່ພົນ ເຮືອນຊາວອັຟການິສຖານໄດ້ເພີ່ມຂຶ້ນ 15% ໃນໄລຍະ 6 ເດືອນທຳອິດຂອງປີນີ້ ຊຶ່ງມີພົນ ເຮືອນເສຍຊີວິດໄປແລ້ວຫຼາຍກວ່າ 1,400 ຄົນ